**Dunaharaszti Város**

**Önkormányzata**

**Képviselő-testületének**

# **Gazdasági Programja**

**(Ciklusterv)**

# 

# **2015-2019.**

#### Bevezetés

A Magyarország helyi önkormányzatairól szóló 2011. évi CLXXXIX. törvény (Mötv.) alapján az önkormányzat gazdasági programot készít annak érdekében, hogy a helyi Képviselő-testület választási célkitűzéseit teljesíteni tudja. A gazdasági program a Képviselő-testület megbízatásának időtartamára, vagy azt meghaladó időszakra szól. Az önkormányzat részére helyi szinten meghatározza mindazon célkitűzéseket, feladatokat, amelyek a költségvetési lehetőségekkel összhangban, a helyi társadalmi, környezeti, gazdasági adottságok átfogó figyelembevételével – a különböző területfejlesztési koncepcióhoz illeszkedve – az önkormányzat által nyújtandó kötelező és önként vállalt feladatok biztosítását, fejlesztését szolgálják. Ezek alapján tartalmazza különösen: a fejlesztési elképzeléseket: a munkahelyteremtés feltételeinek elősegítését; a településfejlesztési és az -adópolitika célkitűzéseit; az egyes közszolgáltatások biztosítására, színvonalának javítására vonatkozó megoldásokat; a befektetés-támogatási és a városüzemeltetési politika célkitűzéseit.

A gazdasági program több évre szóló gazdasági stratégia a település és az állampolgárok körülményeinek javítására; a terület-, és településfejlesztés, valamint a közösségi szolgáltatások fejlesztésének előretekintő programja.

A település fejlesztése és az egyre növekvő lakossági igények kielégítése csak fokozatos lehet, ezért fontos, hogy a Képviselő-testület reális képet kapjon a vagyoni és pénzügyi helyzetről. A megalapozott gazdasági program ugyanis a helyi gazdaság adottságaira, az önkormányzati bevételekre, a központi támogatásokra és az esetleges pályázati lehetőségekre tervez.

Igyekeztünk összhangot teremteni települést érintő valamennyi terv között. Ezek alapján

* a jelenleg ismert kormányprogram, és
* jelenlegi regionális, megyei és kistérségi területfejlesztési programok hierarchiájába illeszkedően

az alábbi gazdasági program született.

### Prioritások

Dunaharaszti jelenleg dinamikusan fejlődő, jól kiépített, nagy területű, teljes infrastruktúrával ellátott ipari-gazdasági területtel rendelkezik, ahol közel ötven jelentős vállalkozás működik, köztük több nagy multinacionális cég. Ahhoz, hogy ezek a nagy jelentőségű vállalkozások nálunk telepedtek le és továbbra is itt működnek, nagyban hozzájárult az is, hogy 2013-ban a helyi adók felülvizsgálatakor a Képviselő-testület úgy döntött, hogy a vállalkozások által fizetendő adómértékeket a helyi adókról szóló törvény által meghatározott maximális mérték alatt állapítja meg. Jelenleg még mindig vannak olyan szabad területek, amelyek helyet adhatnak további vállalkozások részére.

Az infrastruktúra az elmúlt 16 évben majdnem a város egész területén elkészült, így a villany-, víz-, gáz-, telefon-, szennyvízcsatorna- és kábeltelevízió-hálózat rendelkezésre áll. A Paradicsom sziget az uniós támogatottságú RSD- projekt keretén belül szennyvízcsatorna-hálózattal lesz kiépítve önerőből. A vezetékes ivóvíz kiépítésére vonatkozóan önerős lakossági kezdeményezést vár az önkormányzat. A Máv-alsó területe jelenleg felmérés és területrendezés szakaszában van.

Az állandó népesség száma az utóbbi években stagnál. Az előre prognosztizált ütem, miszerint néhány éven belüli kb. 22 000 főnél a népességszám megáll, reális volt.

A város jelenleg nem rendelkezik jelentős idegenforgalommal. Ez részben annak tudható be, hogy eddig az elsődleges, kötelezően ellátandó feladatok kerültek előtérbe.

Átfogó célunk, hogy a városban elért fejlesztéseket szinten tartsuk, működtessük, illetve a kistérség települései között elért előkelő helyét megőrizzük, lakosságát megtartsuk.

Ennek érdekében ***hat jelentős specifikus cél*** IVS kerül meghatározásra:

* + gazdasági társaságok Dunaharasztiba vonzása kedvező gazdasági feltételek biztosításával; illetve a településen jelenlévő gazdasági résztvevők megtartása,
  + költségvetési egyensúly fenntartása: saját bevételek lehetőség szerinti növelése a működési kiadások csökkentése mellett,
  + a városi környezet tudatos és igényes fejlesztése, városmarketing,
  + a még fejleszthető területek további fejlesztésének elősegítése.
    - * + Gyermekorvosi rendelő további fejlesztése.
        + Dunaharaszti II. Rákóczi Ferenc Ált. Iskola felújítása

### Vagyongazdálkodás

Kiemelten kell foglalkozni a vagyongazdálkodással, mivel a vagyontárgyak eladási lehetőségeivel nem kívánunk élni. Minden esetben meg kell vizsgálni azt, hogy az adott ingatlan fenntartása gazdaságos-e, érdemes-e felújítani, korszerűsíteni, és azt, hogy egyszeri, nagyobb bevételre, illetve bérbeadás során többszöri, kevesebb bevételre van e szükség.

# Az önkormányzatokról szóló törvény alapján a helyi önkormányzat vagyona a tulajdonából és a helyi önkormányzatot megillető vagyoni értékű jogokból áll, amelyek az önkormányzati célok megvalósítását szolgálják. Az önkormányzati vagyon külön része a törzsvagyon, amelyet a többi vagyontárgytól elkülönítve kell nyilvántartani. Az éves zárszámadáshoz a vagyonállapotról - külön jogszabályban meghatározott - vagyonkimutatást kell készíteni.

# Törzsvagyonnak az önkormányzati tulajdon nyilvánítható, amely közvetlenül a kötelező önkormányzati feladat- és hatáskörök ellátását vagy a közhatalom gyakorlását szolgálja. A törzsvagyon körébe tartozó tulajdon vagy forgalomképtelen, vagy korlátozottan forgalomképes:

# - forgalomképtelenek a helyi közutak és műtárgyaik, a terek, parkok és minden más ingatlan és ingó dolog, amelyet törvény vagy a helyi önkormányzat forgalomképtelennek nyilvánít;

# - korlátozottan forgalomképesek a közművek, intézmények és középületek, továbbá a helyi önkormányzat által meghatározott ingatlanok és ingó vagyon. A törzsvagyon korlátozottan forgalomképes tárgyairól törvény vagy a helyi önkormányzat rendeletében meghatározott feltételek szerint lehet rendelkezni.

Fentiek alapján a vagyongazdálkodással kapcsolatos feladataink egy része a hivatal struktúrájában marad, míg a hasznosítható vagyonelemek jelentős része a 100 %-ban önkormányzati tulajdonú DV Dunaharaszti Vagyongazdálkodási Kft. kezelésébe került átadásra.

### Pénzügyi gazdálkodás

Minden gazdasági terv elengedhetetlen feltétele a kiszámítható, stabil pénzügyi háttér.

Az önkormányzat egyik legfontosabb feladata a működőképesség biztosítása, a költségvetési egyensúly megtartása. Az elmúlt évek alatt folyamatos átrendeződés volt érezhető az önkormányzati bevételek struktúrájában, konkrétan egyre nagyobb szerepet kaptak a saját bevételek, ezen belül jelentős mértékben emelkedtek a helyi adó bevételek. Mint a helyi adórendelet rendelkezéseiből is kitűnik, a testület eddig és azután is a vállalkozások idevonzását és megtartását, illetve a lakosság minél kisebb anyagi terhelését tartja szem előtt.

Fejlesztéseink forrásait az elmúlt években pályázati támogatásokkal, illetve fejlesztési célú hitelfelvétellel biztosítottuk. A Kormány hitelterheinket 2014-ben teljes mértékben átvállalta.

A költségvetés nagyságához képest adósságállományunk minimális, így szükség esetén továbbra is élhetünk hitelek felvételével fejlesztési feladataink biztosításához, ugyan ezt a jogszabályok igen megnehezítették.

Alapvető feladat a működési kiadások csökkentése, ennek érdekében törekszünk arra, hogy az intézményekben jelentősen csökkenjen az energiafelhasználás, ehhez kapcsolódóan egyre több helyen használjuk a megújuló energiát. Elvégezzük a korszerűtlen eszközök felújítását, kicserélését.

Fentieknek megfelelően feladataink a következők:

* + - * + pályázatokban vállalt kötelezettségek teljesítése
        + pályázatok előkészítése.

### A Gazdaság fejlesztése

A múlt tapasztalataiból okulva az ipari területek és a lakóterületek közötti határok vonatkozásában a terület kijelöléseknél és a területfejlesztési célok meghatározásánál a környezetvédelem szempontjait fokozottan érvényesíteni kell.

További ipari területeket előkészítése a már meglévő jelenleg is kijelölt területek belterületbe csatolásáig, ill. azok tényleges megvalósulásig nem indokolt.

Fokozott figyelmet kell fordítani a munkaerő gazdálkodásra

* + Folyamatos gazdasági párbeszéd
  + Lokális adópolitika, a vállalkozók érdekérvényesítése
  + Fontos, hogy a korszerűbben felszerelt, jobb technológiákkal dolgozó nyugati kis- és középvállalkozások ne szoríthassák ki a hazai piacról a magyar vállalkozókat
  + Munkába állás segítése, foglalkoztatás megteremtése
    - Közmunka-program, melynek megvalósításához a Munkaügyi Központtal együttes pályázat útján van lehetőség
    - Munkanélküliek munkaerő-piaci esélyeinek növelése szakképzés útján (számítógépes tanfolyam, digitális esélyegyenlőség)
    - Diplomás munkanélküliek elhelyezkedésének segítése
    - Kapcsolattartás a város gazdasági szereplőivel
    - Kapcsolattartás a fogyatékosokat tömörítő szervezetekkel
    - Munkaerő-piaci igények folyamatos felmérése
    - A városban és a kistérségben, esetleg régióban található oktatási, továbbképzési lehetőségeket összefogó, munkaerő-piaci és aktív foglalkoztatáspolitikai információkat biztosító, egységes információs rendszer kiépítése

### Az Infrastruktúra fejlesztése

Nagyon fontos feladatunk az infrastruktúra továbbfejlesztése, a már kijelölt területen városi sportlétesítmények megépítése (lehetőleg pályázat útján vagy egyéb lehívható támogatással). Biztosítani kell a meglévő út-, járda-, közmű-, és parkhálózat folyamatos rendbetételét és a fejlesztéssel létrehozott új objektumok fenntartását. Az elkövetkezendő években a kevésbé központi területek is fejlesztésre kerülhetnek, illetve természetes elvárásként jelenik meg az intézmények folyamatos karbantartása. A Dózsa György út mindkét oldalán megvalósult önkormányzati járda és parkoló építéssel már elkezdődött a Hősök tere területének fejlesztése, melyet zöldterületi parkfejlesztés követ. Főbb infrastruktúra fejlesztéseink:

* + - * + Határ úti MÁV átjáró átépítése
        + Határ úti járdaépítések, csatornaparti járdaépítések
        + Önszerveződő MÁV Alsós fejlesztések támogatása
        + Parti sétány megépítése
        + A3 csatorna fejlesztése, tisztítása, környékének folyamatos rendbetétele (gyalogos átkelő hidak építése)
        + Holtág rehabilitációja
        + Térfigyelő kamerarendszer fejlesztése
        + Belvíz és csapadékvíz elvezető rendszer fejlesztése
        + Sport sziget fejlesztése
        + 800 méteres sport szigeti futópálya megépítése
        + Hősök tere fejlesztése
        + Játszóterek bővítése, fejlesztése

* 1. ***A Közúthálózat fejlesztése***

A város kezelésében lévő úthálózat jelentős értéket képvisel az önkormányzat törzsvagyonában. Jelenleg 108 km hosszú közúthálózatunk van, ebből 102 km hosszú szilárd útburkolatú, a járdahálózat kb. 90 km. Az úthálózat üzemeltetésére és fenntartására évente jelentős összeget kell fordítani ahhoz, hogy azokat a közlekedésbiztonság követelményeinek megfelelő állapotban tartsuk. Az utak jelentős része már aszfaltozott, ezen túlmenően több közlekedési létesítmény (parkoló) létrehozását tűztük ki célul. E feladatok elvégzése természetesen műszaki felmérés és rangsorolás alapján történik.

* + Újraaszfaltozás, utak továbbépítése, földutak folyamatos karbantartása
  + Gyalogos átkelők építése a Némedi úton
  + A megnövekedett gépjárműállomány miatt egyes városrészekben komoly parkolási gondokkal kell számolnunk. A probléma megoldását abban látjuk, hogy az utak felújítása és átépítése során elégséges parkolóhely kialakítására kell törekednünk (Némedi út végig).
  1. ***A Közműhálózat és a kommunális szolgáltatások fejlesztése***
  + Csapadékvíz elvezetés továbbépítése (Bezerédi kiépítése, Táncsics Mihály utca)
  + Szilárd és szelektív hulladék, víz- és szennyvíz szolgáltatás biztonságos ellátásának megőrzése
  + Erzsébet u. (Arany János utca és Móra Ferenc utca közötti szakasz) vízelvezetés kiépítése úthelyreállítással
  + Temető bővített területének bekerítése
  + Közvilágítás folyamatos bővítése a városi területen és az üdülőterületen (Paradicsomsziget).
  1. ***Helyi tömegközlekedés hosszú távú, biztonságos megoldása***

Jelenleg a Ventona Trans Kft. látja el ezt a közszolgáltatást, szerződése 2018. május 31-ig szól.

Feladatok:

* + ártámogatás
  + járatok vonalak bővítése, éjszakai járat bevezetése
  + járatsűrűség felülvizsgálata
  + a Volánbusz, a HÉV és a MÁV menetrendjéhez való igazodás.
  1. ***A Közterületek tisztántartása, parkfenntartás, -építés, -karbantartás***

A város zöldterületeinek kialakítása az elmúlt években kiemelt szerepet kapott, melynek eredményeként megépültek a városképet meghatározó parkok, terek:

* Hősök tere (felújítása elengedhetetlen)
* Baktay tér
* Kegyeleti park
* Petőfi szobor körüli park
* Római Katolikus Templom kertje
* Kerkai Jenő park
* Tulipán tér
* Millennium park
* Laffert-kúria barokk kert
* Sport-szigeti parkerdő
* Játszóterek (folyamatosan fejlesztendőek)
* Intézmények parkjai, kertjei.

A vonzó városkép fenntartása érdekében fontos feladat a parkok, terek folyamatos karbantartása, a köztisztaság fenntartása.

Fenntartás során elvégzendő feladatok: a kandelábereken elhelyezett virágok ápolása, egynyári virágok kiültetése, gyomtalanítás; tápanyag utánpótlás; növényvédelem; öntözés; fű- és sövény nyírás; fák-cserjék metszése, kivágása; gyepfelület takarítása, gyepszellőztetés; parki sétányok, -utak hó- és síkosság-mentesítése; parkokban, tereken illegálisan elhelyezett hulladékok folyamatos összegyűjtése, elszállítása; köztéri szemetes gyűjtőedények rendszeres ürítése, tisztántartása.

Egyéb kiemelt feladatok: parlagfű-mentesítés, utcafásítás.

Tervezett parképítések, zöldterület fejlesztések:

* Hivatallal szembeni sétánypark megépítése
* Hősök terének komplex parképítése
* Parti sétány kialakítása
* Fahíd építése a Sport-szigeti Holtágon
* Utcafásítási program folytatása
* Városi uszodához, sportcsarnokhoz, sportlétesítményekhez kapcsolódó zöldterület fejlesztés tervezése
* Játszótér építése
* Szánkózó dombnál csúszda építése
* Térvilágítás folyamatos korszerűsítése.

### Oktatás

***Óvodai nevelés***

Jelenleg összesen 1000 gyermek jár óvodába, a férőhelyek fenntartására van szükség, úgy, hogy a városban teljes körű legyen az ellátás.

Folyamatosan fejleszteni kell az óvodák eszközrendszerét, játszóudvarait. A régi épületeket korszerűsíteni, részben felújítani szükséges. Meg kell szüntetni a magánóvodai férőhely biztosítását, minden óvodás gyermeket városi intézményben kell elhelyezni.

* + Az óvodai intézmények hatékonyabb működtetése
  + A Szivárvány Tagóvoda építéséhez felvett fejlesztési célú hitel ütemszerű fizetéséről gondoskodni kell.

***Alapfokú és középfokú oktatás***

Jelentős feladat az intézményhálózat működtetése, amely továbbra is az önkormányzatra hárul.

### Szociális feladatok

* + Folyamatosan fejleszteni szükséges a gyermekétkeztetést ellátó konyhák eszközrendszerét, technológiáját
  + Esetleges pályázati források igénybevétele
  + A szociális információs rendszer továbbfejlesztése a helyi televízió, a helyi újság és az önkormányzat honlapja segítségével
  + A jelzőrendszeres házi segítségnyújtás fejlesztése, megújítása
  + Sajátos nevelési igényű gyermekek támogatásának megőrzése
  + Az első lakásukat megszerző dunaharaszti fiatalok támogatása
  + Gyermekek részére nyári napközis ellátás biztosítása (helyben)
  + A szociális támogatások reálértékének megőrzése
  + A szociális alapon megpályázható ösztöndíjak rendszerének megtartása, lehetőség szerint a szétosztható költségvetési keretek emelése: "Dunaharaszti diákösztöndíj" (5-13. évfolyamos diákoknak); Bursa Hungarica önkormányzati felsőoktatási ösztöndíjpályázat.
  1. ***Bölcsődei ellátás***
  + A bölcsődei férőhelyek szinten tartása, a gondozási díj önkormányzat által történő átvállalása.
  1. ***Dunaharaszti Területi Gondozási Központ*** 
     + Számítógépes nyilvántartási rendszer továbbfejlesztése
     + A jelzőrendszeres távfelügyelet megújítása
     + Főzőkonyhák folyamatos korszerűsítése.
  2. ***Dunaharaszti Gyermekjóléti és Családsegítő Szolgálat***
  + Az intézmény ellátja a szociális és gyermekvédelmi törvényben előírt feladatokat, ezen felül a már önkormányzat számára nem kötelező 4 hetes nyári napközis tábort szervezi és működteti.

### Egészségügyi feladatok

Az egészségügyi rendelőintézetben a háziorvosi szolgálati ellátás jellemzően vállalkozásban történik azzal, hogy az önkormányzat a rendelők fenntartási költségeihez, illetve egyéb költségekhez rendszeresen hozzájárul. Feladatok:

* + A preventív vizsgálatok folytatása:

óvodás korúaknak: hallásvizsgálat, látásvizsgálat, ortopédiai vizsgálat,

iskolás korúaknak: HPV oltás leányoknak (kormányzati költségen), HPV oltás fiúknak (önkormányzati költségen)

felnőtteknek: prosztata szűrés, nőgyógyászati rákszűrés

* + Az egészségügyi alapellátás és szakellátás színvonalának és körülményeinek folyamatos javítása
  + Gyermekorvosi rendelő és háziorvosi rendelő fejlesztése
  + Az ügyeleti szolgálat színvonalának folyamatos javítása
  + Vérvételi hely megtartása

### Sport, turisztika, idegenforgalom, kultúra

* 1. ***Sport, szabadidő, rekreáció***
  + Az úszásoktatás további támogatása
  + Egészséges életmódra nevelés, tömegsport támogatása
  + Nyári táborok szervezése
  + DMTK labdarúgópálya fenntartása
  + DMTK szakosztályainak támogatása
  + Sport edzőpark fejlesztése (fitnesz park)
  + Civil szervezetek támogatása.
  1. ***Turisztika, idegenforgalom***

Célunk az, hogy kialakulhasson egy élhető, harmonikus városi környezet, amelyben minden korosztály megtalálhatja a maga szórakozását, s segíthessünk abban, hogy a város lakosai és vendégeink a szabadidejüket ne „csak” eltöltsék nálunk, de azt meg is tölthessék tartalommal

* + Sokoldalú és tudatos városmarketing kidolgozása, kiadványok készítése
  + Az idegenforgalmi kínálat összehangolt fejlesztése
  + Budapest közelségének kiaknázása
  + A rekreációt és az idegenforgalmat szolgáló városi környezet fejlesztése
  + Helyi lovas-klub által ajánlott lehetőségek kihasználása, azok speciális városi rendezvényekbe való bevonása.
  1. ***Kultúra***
  + Városi Közművelődési Koncepció elkészítése
  + Testvérvárosi kapcsolatok ápolása
  + Kapcsolattartás a nemzetiségi önkormányzatokkal
  + Kapcsolattartás a nemzetiségekkel, hagyományőrzés, hagyományok felkutatása céljából
  + Városi ünnepségek, évfordulók megszervezése a civil szervezetek bevonásával, hagyományteremtés
  + A civil kezdeményezések támogatása
  + Az épített környezet értékeinek megőrzése és fejlesztése
  + Kultúránk sajátosságainak felismerése, ápolása Laffert Kúria adottságainak kihasználása
  + A Művelődési Ház hatékonyabb kihasználása, Budapest közelségének felismerése; kulturális előadások, bemutatók, kiállítások szervezése
  + A Városi Könyvtárban író-olvasó találkozók, egyéb programok lehetőségeinek felkutatása, megszervezése, támogatása
  + Az oktatási-nevelési intézmények kulturális- művészeti-sport tematikájú rendezvényeinek támogatása. Az arra alkalmas rendezvények bekapcsolása a város egészének kulturális életébe (pl. a "Népi mesterségek ünnepe" a Baktayban).
  + A Baktay Kortárs Képzőművészeti válogatás anyagának ápolása, rendezése, az indián hagyaték kezelése, gondozása

### Környezetvédelem és energiagazdálkodás

**Környezetvédelmi program:**

Dunaharaszti Város 2015 – 2020. közötti időszakra vonatkozóan rendelkezik környezetvédelmi programmal.

**Kiemelt környezetvédelmi célok:**

* Belterületi utak pormentesítése, burkolása, környezeti hatások nyomon követése (monitoring rendszer üzemeltetése, por és zajmérések)
* Belterületi zöldfelületi rendszer fenntartása, fejlesztése
* Csapadékvíz elvezető rendszer optimális kiépítése, meglévők folyamatos üzemeltetése
* Helyi értékek védelme
* Hatékony energiagazdálkodás
* Hulladékgazdálkodás fenntartása, fejlesztése
* Környezettudatos életforma ösztönzése, szemléletformálás
* Zajtérkép alapján készült intézkedési terv feladatainak ellátása
* RSD és holtágainak kotrása, az iszaposodás elkerülésére

**Hulladékgazdálkodási program:**

A település Dunaharaszti város helyi hulladékgazdálkodási tervéről szóló 13/2005 (IX. 27.) Ök. rendelet megalkotásával határozta meg hulladékgazdálkodási cselekvési programját.

A város az elmúlt években hatékony hulladékgazdálkodást folytatott. A települési hulladék-szállítás korszerűsítése a szemetes edényekre helyezett chip-es azonosító rendszerrel valósult meg. Bevezetésre került a házhoz menő szelektív hulladékgyűjtés (PET, üveg, papír frakciók gyűjtése), évente két alkalommal lakossági veszélyes hulladék- és gumiabroncs gyűjtés, évente egyszer lomtalanítás történt, a tavaszi-őszi zöldhulladék gyűjtés mellett opcionálisan rendszeres zöldhulladék elszállítatásra is lehetősége volt. Az önkormányzati intézményekben, szaküzletekben galvánelem gyűjtőedények kerültek elhelyezésre. Közmunkások közreműködésével a közterületen és külterületen az illegálisan elhelyezett hulladékok folyamatos összegyűjtése is megvalósult.

Települési hulladék cselekvési program:

* közszolgáltatás fenntartása, fejlesztése
* szelektív hulladékgyűjtés fejlesztése
* biológiailag lebomló szerves anyag tartalom csökkentése

Települési folyékony hulladék cselekvési program:

* szolgáltatás fenntartása, fejlesztése
* szennyezőanyag kivezetése a parti sávból

Biológiailag lebomló szerves hulladékok cselekvési programja:

* komposztálók igénybevétele,
* házi komposztálás népszerűsítése

Egyéb hulladékgazdálkodási célok:

* Lakossági veszélyes hulladék gyűjtési akciók lebonyolítása
* Gumiabroncs gyűjtés
* Illegális hulladéklerakások felszámolása

### Közbiztonság

A városban Polgárőrség működik, amely hatékonyan látja el munkáját. A közbiztonsággal kapcsolatos feladataink különösen:

* + Térfigyelő kamerarendszer fenntartása, folyamatos fejlesztése
  + A Polgárőrség anyagi támogatása, eszközpályázatokon való részvételének támogatása
  + Rendőrségi eszközállomány esetleges támogatása, meglévő eszközök üzemeltetéséhez folyamatos hozzájárulás (autó, mobiltelefon)
  + A város úthálózatának közlekedési szempontból való besorolása (közlekedési koncepció)
  + Gyalogos átkelőhelyek kijelölése a közlekedési koncepcióval összhangban

### Informatika

Az elektronikus közigazgatási szolgáltatások terén a lakosság igényeinek megfelelően tovább kell fejleszteni a lakosság elektronikus úton történő tájékoztatásának lehetőségét.

A Dunaharaszti Polgármesteri Hivatal és az intézmények rendkívül fejlett hálózati kapcsolattal rendelkeznek, minden ügyintéző és munkatárs rövid időn belül hozzájuthat a megfelelő információhoz.

A digitális ügyintézés a Dunaharaszti Önkormányzatnál jelenleg a második szinten működik. Az önkormányzat immár dinamikus honlapon keresztül szolgáltatja ehhez az információt.

A Polgármesteri Hivatalban az első szint - az információ szintje, azaz on-line információk nyújtása - kb. 70%-os kihasználtságú, nagymértékben könnyíti mind az ügyfelek, mind az ügyintézők munkáját. A második szint (egyirányú interaktivitás): nyomtatványok, űrlapok, adatlapok letöltése, kitöltése, kinyomtatása. Ez az ügyintézésre szánt időt tovább csökkenti, hiszen nem kell az ügyfélnek bejönnie a hivatalba.

A harmadik (kétirányú interaktivitás vagy tranzakció – on-line úton történő kitöltés hitelesítéssel) illetve a negyedik szint (a teljes ügyintézés elektronizálása) az elektronikus aláírás helyi szinten való alkalmazásának problémája miatt még nem valósulhat meg.

A digitális ügyintézés fejlesztésével célunk az, hogy az ügyfél, anélkül hogy a hivatalban megjelenne, minél több csatornán, minél gyorsabban megtehesse az előkészületeket ügyeikhez.

* 1. egységes pénzügyi irányítási rendszer kialakítása a CGR rendszer alapján
  2. az elektronikus ügyintézés kibővítése
     + az önkormányzat honlapjának folyamatos frissítése, információval való feltöltése, fórum biztosítása a hozzászólni kívánóknak
     + Minden – a Hivatalból kimenő – küldemény tartalmazza a hivatal, illetve az illetékes iroda, csoport, esetleg ügyintéző e-mail címét a gyorsabb ügyintézés érdekében.
  3. digitális és térinformációs eszközökkel támogatott nyilvános ingatlan- és közműnyilvántartás.

Nagyon fontos fejlesztési cél a turisztikai vonzerő fokozása gazdasági és társadalmi célból egyaránt, illetve a természeti adottságok kiaknázása.

Előtérbe kell helyeznünk a humán infrastruktúra további javítását.

Jövőbeni feladatunk az, hogy a gazdasági program prioritásait szem előtt tartva a kitűzött célokat meg tudjuk valósítani úgy, hogy tevékenységünk minél több dunaharaszti polgár érdekét szolgálja.

Dunaharaszti, 2015. április 27.

Dunaharaszti Város Képviselő-testülete

nevében Dr. Szalay László

polgármester